Bejaarde boer oorleef plaasaanvalJan Smith, ŉ 72-jarige boer van Mpumalanga, sterk in die hospitaal aan nadat hy drie keer op sy plaas naby Standerton geskiet is. Smith en sy vrou, Marieta (68), is Maandag deur gewapende mans in hul huis oorweldig, berig Beeld. Hulle is gedwing om hul kluis oop te maak. Die rowers het twee vuurwapens gesteel en Jan in sy bors, bobeen en arm geskiet. Hardus Smith, die egpaar se seun, het gesê sy ma is verskeie kere geslaan. Die rowers het met die egpaar se voertuig van die toneel gevlug. Jan is na die Parkland-kliniek in Springs geneem waar hy gestabiliseer is. Hy sal na verwagting vandag weer ŉ operasie ondergaan. Amos Vilakazi, ŉ polisiewoordvoerder, sê die polisie ondersoek ŉ saak van poging tot moord en gewapende roof. – Sapa